Man tydens kleinhoewe-aanval in kop geskietArgieffoto: ER24 ŉ Man is in ŉ kritieke toestand nadat hy Sondag in die vroeë oggendure tydens ŉ aanval op ŉ kleinhoewe naby Lanseria in Gauteng in die kop geskiet is. Russel Meiring, woordvoerder van ER24, het gesê paramedici het kort voor 01:00 by die man se huis op die kleinhoewe naby die R552 aangekom. “Paramedici het gevind dat hy in sy kop geskiet is. Hy was in ŉ kritieke toestand. Hy is op die toneel behandel voordat hy per helikopter na ŉ hospitaal geneem is,” het Meiring gesê. Kapt. Tinyiko Mathebula, woordvoerder van die polisie, het aan Maroela Media gesê die man en sy vrou het geslaap toe drie aanvallers die venster in die slaapkamer gebreek en geëis het dat die man die deur oopmaak. “Toe die man die deur oopmaak, is hy in sy kop geskiet.” Volgens Mathebula het die aanvallers met ŉ televisiestel op die vlug geslaan. Die man se vrou is nie beseer nie. Sake van poging tot moord en huisroof word ondersoek. Die slagoffer se naam word op versoek van die polisie weerhou. Volgens Mathebula is die man vermoedelik in sy 40’s.